司馬晉州待制哀辭
作者：馬端
朝代：宋

paragraphs: 志古流難合，談高道自明。
風波志恩分，鍼石盡交情。
讓節蒙知厚，華班絕綺榮。
賤生懷感遇，當路假晶熒。
累次清油幕，中間白玉京。
吏文容議緩，邦事卹言輕。
自此嗟流梗，何期苦見兵。
寒垣心易動，漳浦信彌驚。
玉蕊悲無驗，金臺望忽傾。
歲闌雲慘淡，天迥淚縱橫。
世有真忠亮，今亡至直清。
舊僚知葬日，投此弔佳城。